‘हीरामंडी’ की 100 दिनों की शूटिंग पूरी, अभी 150 दिनों तक और चलेगा शूट
Sanjay Leela Bhansali's 'Hiramandi' completed 100 days of shooting, भंसाली के ड्रीम प्रोजेक्ट से जुड़ी खास जानकारी
संजय लीला भंसाली इन दिनों अपने ड्रीम प्रोजेक्ट 'हीरामंडी' पर काम कर रहे हैं। वे इसे बहुत बड़े स्केल पर बना रहे हैं। इससे जुड़े सूत्रों और ट्रेड एनालिस्ट्स ने बताया कि इस सीरीज की लेंथ महज 6 से 8 एपिसोड की रहने वाली है पर भंसाली इसे एक बड़े बजट की फिल्म की तरह की शूट कर रहे हैं। बड़ी बात यह है कि हाल ही में इसकी शूटिंग के 100 दिन पूरे हो चुके हैं पर सुनने में आ रहा है कि अभी इसे 150 दिनों तक और शूट किया जाएगा।
सितंबर में लखनऊ से 52 किमी दूर महमूदाबाद में होगी शूटिंग
इस सीरीज की कहानी 19वीं सदी में सेट है। यह विभाजन के ठीक पहले से लेकर उसके बाद के भारत-पाक संबंधों की कहानी बयां करेगी। उस वक्त असल हीरामंडी लाहौर में थी। फिल्म में वह माहौल दिखाने के लिए मेकर्स लखनऊ से 52 किलोमीटर दूर महमूदाबाद सिटी में इसकी शूटिंग करेंगे। इस पोर्शन को इस साल सितंबर में शूट किया जाएगा।
भंसाली की असिस्टेंट मिताक्षरा कुमार भी डायरेक्ट कर रहीं एपिसोड
सूत्रों बताते हैं, ‘भंसाली ‘हीरामंडी’ की शूटिंग को उतना वक्त दे रहे हैं जितना 3 फिल्मों में जाता है। इसके सभी एपिसोड्स की शूटिंग भंसाली और उनकी असिस्टेंट मिताक्षरा कुमार कर रही हैं। मिताक्षरा ने भंसाली को ‘बाजीराव मस्तानी’ और ‘पद्मावत’ में असिस्ट किया था। वह ‘गंगूबाई काठियावाड़ी’ में भी उनके साथ जुड़ी थीं। इसके अलावा मिताक्षरा ने निखिल आडवाणी के बैनर से ‘द एम्पायर’ नामक वेब सीरीज भी डायरेक्ट की थी।
फिल्म से जुड़ी कुछ अहम जानकारियां
- इस सीरीज की कहानी में जिन दो तवायफों का टकराव दिखाया जा रहा है उनका किरदार सोनाक्षी सिन्हा और मनीषा कोईराला प्ले कर रही हैं।
- ‘हीरामंडी’ का विशाल सेट फिल्मसिटी में बना हुआ है। इसकी ज्यादातर शूटिंग वहीं हो रही है।
- यहां उन इंटीरियर सीन की शूटिंग हो रही है जिन्हें फिल्म में लखनऊ और पाकिस्तान के इलाकों की तरह पेश किया जाएगा।
- वहीं इन इलाकों के एक्सटीरियर शूट करने के लिए टीम सितंबर में लखनऊ रवाना होगी। वहां 20 से 25 दिनों तक शूटिंग की जाएगी।'
लाहौर वाली हीरामंडी में रह चुके हैं सीरीज के राइटर
सूत्रों की मानें तो मोइन बेग जो इस सीरीज के राइटर हैं वे लाहौर वाली हीरामंडी में रह भी चुके हैं। उन्होंने ही वहां से इसकी कहानी डेवलप की। यह सीरीज म्यूजिकल भी रहने वाली है। वह इसलिए क्योंकि हीरामंडी को भंसाली कलाकारों की पसंदीदा जगह के तौर पर पेश करेंगे। वहां गीत-संगीत के चाहने वालों की बैठकें जमेंगी। अब तक मेकर्स ने सीरीज के लिए पांच गाने शूट भी कर लिए हैं।
हाॅलीवुड के एक बड़े एक्टर का है अहम रोल
सीरीज में मुख्य भूमिकाओं में सोनाक्षी सिन्हा, मनीषा कोईराला, ऋचा चड्ढा, अदिति राव हैदरी, संजीदा शेख और शार्मिन सहगल नजर आएंगी। मेल एक्टर के तौर पर फरदीन खान इस सीरीज के जरिए 12 साल बाद इंडस्ट्री में वापसी करेंगे। उनके साथ सीरीज में दर्जनों ब्रिटिश एक्टर्स को भी कास्ट किया गया है। दरअसल सीरीज में उस दौरान की ब्रितानी फौज का अहम प्लॉट है। उनका प्रतिनिधित्व एंडरसन नामक एक किरदार करता है जिसके लिए हॉलीवुड के एक बड़े एक्टर को कास्ट किया गया है। इस एक्टर का नाम अभी तक डिस्कलोज नहीं किया गया है। बाकी अहम किरदारों में एनएसडी (नेशनल स्कूल ऑफ ड्रामा) के पासआउट कलाकारों को कास्ट किया गया है।